ପୁଲ୍ଲେଲା ଗୋପୀଚାନ୍ଦ  (ଜନ୍ମ: ୧୬ ନଭେମ୍ବର ୧୯୭୩) ଜଣେ ପ୍ରାକ୍ତନ ଭାରତୀୟ ବାଡ଼ମିଣ୍ଟନ ଖେଳାଳୀ  । ବର୍ତ୍ତମାନ ସେ ଭାରତୀୟ ଜାତୀୟ ଦଳର ମୁଖ୍ୟ ପ୍ରଶିକ୍ଷକ ଭାବରେ କାର୍ଯ୍ୟରତ । ୨୦୦୧ ମସିହାରେ ସେ ଅଲ ଇଂଲାଣ୍ଡ ଓପନ ବ୍ୟାଡ଼ମିଣ୍ଟନ ଚମ୍ପିୟାନସିପ ଜିତିଥିଲେ । ପ୍ରକାଶ ପାଦୁକୋନଙ୍କ ପରେ ଏହି ଉପଲବ୍ଧୀ ହାସଲ କରିବାରେ ସେ ଦ୍ୱିତୀୟ ଭାରତୀୟ ଥିଲେ । ଗୋପୀଚାନ୍ଦ ବ୍ୟାଡ଼ମିଣ୍ଟନ ଏକାଡେମୀ ନାମରେ ସେ ନିଜର ଏକ ବ୍ୟାଡ଼ମିଣ୍ଟନ ପ୍ରଶିକ୍ଷଣ କେନ୍ଦ୍ର ସୃଷ୍ଟିକରି ଅନେକ ଅଲିମ୍ପିକ ଖେଳାଳୀ ଓ ପଦକ ବିଜେତା ସୃଷ୍ଟି କରିପାରିଛନ୍ତି । ସେ ୧୯୯୯ ମସିହାରେ ଅର୍ଜ୍ଜୁନ ପୁରସ୍କାର, ୨୦୦୯ ମସିହାରେ ଦ୍ରୋଣାଚାର୍ଯ୍ୟ ପୁରସ୍କାର ଓ ୨୦୧୪ ମସିହାରେ ପଦ୍ମ ଭୂଷଣ ସମ୍ମାନପ୍ରାପ୍ତ ହୋଇଛନ୍ତି । ପ୍ରାରମ୍ଭିକ ଜୀବନ ଗୋପୀଚାନ୍ଦ ୧୯୭୩ ମସିହା ନଭେମ୍ବର ୧୬ ତାରିଖରେ ଆନ୍ଧ୍ର ପ୍ରଦେଶର ପ୍ରକାଶମ ଜିଲ୍ଲାର ଚିରାଲାଠାରେ ଜନ୍ମଗ୍ରହଣ କରିଥିଲେ । ତାଙ୍କ ପିତାଙ୍କ ନାମ ପୁଲ୍ଲେଲା ସୁବାସ ଚନ୍ଦ୍ର ଓ ମାତାଙ୍କ ନାମ ପୁଲ୍ଲେଲା ସୁବ୍ବାରାଭାମ୍ମା । ପ୍ରଥମେ ସେ କ୍ରିକେଟ ଖେଳ ପ୍ରତି ଆକର୍ଷିତ ଥିଲେ କିନ୍ତୁ ବଡ଼ଭାଇଙ୍କ କଥାମାନି ସେ ବ୍ୟାଡ଼ମିଣ୍ଟନ ଖେଳିବା ଆରମ୍ଭ କରିଥିଲେ । ତାଙ୍କ ପରିବାର ନିଜାମାବାଦଠାରେ ରହୁଥିଲେ । ସେ ହାଇଦ୍ରାବାଦର ସେଣ୍ଟ ପଲ ହାଇସ୍କୁଲରେ ପାଠ ପଢୁଥିଲେ ଓ ପରେ ହାଇଦ୍ରାବାଦର ଏ ଭି କଲେଜରୁ ପବ୍ଲିକ ଆଡ଼ମିନିଷ୍ଟ୍ରେସନରେ ସ୍ନାତକ ପାଠ୍ୟକ୍ରମ ସମାପ୍ତ କରିଥିଲେ । ୧୯୯୦ ଓ ୯୧ ମସିହାରେ ସେ ଭାରତୀୟ ବିଶ୍ୱବିଦ୍ୟାଳୟ ଦଳର କ୍ୟାପଟେନ ଥିଲେ । ଖେଳ ଜୀବନ ପୁଲ୍ଲେଲା ପ୍ରଥମେ ଏସ ଏମ ଆରିଫଙ୍କଠାରୁ ପ୍ରଶିକ୍ଷଣ ଗ୍ରହଣ କରିଥିଲେ । ପରେ ପ୍ରକାଶ ପାଦୁକୋନ ତାଙ୍କୁ ନିଜ ଏକାଡେମୀରେ ପ୍ରଶିକ୍ଷଣ ଦେବା ଆରମ୍ଭ କରିଥିଲେ । . ସେ ଜାତୀୟ କ୍ରୀଡ଼ା ପ୍ରାଧିକରଣଠାରେ ଗାଙ୍ଗୁଲି ପ୍ରସାଦଙ୍କଠାରୁ ମଧ୍ୟ ପ୍ରଶିକ୍ଷଣ ଗ୍ରହଣ କରିଥିଲେ । ୧୯୯୬ ମସିହାରେ ପୁଲ୍ଲେଲା ନିଜର ପ୍ରଥମ ଜାତୀୟ ବ୍ୟାଡ଼ମିଣ୍ଟନ ଚମ୍ପିୟାନସିପ ଜିତିଥିଲେ ଓ ସେବେଠାରୁ ୨୦୦୦ ମସିହା ପର୍ଯ୍ୟନ୍ତ କ୍ରମାଗତ ଭାବରେ ୫ଥର ଏହି ଚମ୍ପିୟାନସିପ ଜିତିଥିଲେ । ୧୯୯୮ ମସିହାରେ ଇମ୍ଫାଲଠାରେ ଅନୁଷ୍ଠିତ ଜାତୀୟ କ୍ରୀଡ଼ା ପ୍ରତିଯୋଗୀତାରେ ସେ ୨ଟି ସ୍ୱର୍ଣ୍ଣ ପଦକ ଓ ଗୋଟିଏ ରୌପ୍ୟପଦକ ଜିତିଥିଲେ । ଆନ୍ତର୍ଜାତୀୟ ସ୍ତରରେ ଥମାସ କପରେ ସେ ୩ଥର ଭାରତକୁ ପ୍ରତିନିଧିତ୍ୱ କରିଥିଲେ । ୧୯୯୬ ମସିହାରେ ହିଁ ସେ ବିଜୟୱାଡ଼ାଠାରେ ଅନୁଷ୍ଠିତ ସାର୍କ ବ୍ୟାଡ଼ମିଣ୍ଟନ ପ୍ରତିଯୋଗୀତାରେ ସ୍ୱର୍ଣ୍ଣପଦକ ଜିତିଥିଲେ ଓ ୧୯୯୭ ମସିହାରେ କଲମ୍ବୋଠାରେ ଏହି ପ୍ରଦର୍ଶନ ଦୋହରାଇଥିଲେ । ୧୯୯୮ ମସିହା ରାଜ୍ୟଗୋଷ୍ଠୀ କ୍ରୀଡ଼ାରେ ସେ ଦଳଗତ ପ୍ରତିଯୋଗୀତାରେ ରୌପ୍ୟ ଓ ଏକକ ପ୍ରତିଯୋଗୀତାରେ ବ୍ରୋଞ୍ଜ ପଦକ ଜିତିଥିଲେ । ୧୯୯୯ ମସିହାରେ ସେ ଫ୍ରାନ୍ସରେ ଅନୁଷ୍ଠିତ ଟାଉଲୁଜ ଓପନ ଚମ୍ପିୟାନସିପ ଓ ସ୍କଟଲାଣ୍ଡରେ ଅନୁଷ୍ଠିତ ସ୍କଟିଶ ଓପନ ଚମ୍ପିୟାନସିପ ଜିତିଥିଲେ । ସେହି ବର୍ଷ ସେ ହାଇଦ୍ରାବାଦଠାରେ ଏସୀଅ ସାଟେଲାଇଟ ଟୁର୍ଣ୍ଣାମେଣ୍ଟ ମଧ୍ୟ ଜିତିଥିଲେ ଓ ଜର୍ମାନ ଗ୍ରାଣ୍ଡ ପ୍ରିକ୍ସ ଚମ୍ପିୟାନସିପରେ ଦ୍ୱିତୀୟ ସ୍ଥାନରେ ରହିଥିଲେ ୨୦୦୧ ମସିହାରେ ସେ ବର୍ମିଂହାମଠାରେ ଅଲ ଇଂଲାଣ୍ଡ ଓପନ ବ୍ୟାଡ଼ମିଣ୍ଟନ ଚମ୍ପିୟାନସିପ ଜିତିଥିଲେ । ଏହି ପ୍ରତିଯୋଗୀତାର ସେମିଫାଇନାଲରେ ସେ ବିଶ୍ୱର ଏକ ନମ୍ବର ଖେଳାଳୀ ପିଟର ଗେଡ଼େଙ୍କୁ ହରାଇଥିଲେ ଓ ଫାଇନାଲରେ ଚିନର ଚେଙ୍ଗ ହଙ୍ଗଙ୍କୁ ପରାସ୍ତ କରି ଚମ୍ପିୟାନ ହୋଇଥିଲେ । ପ୍ରକାଶ ପାଦୁକନଙ୍କ (୧୯୮୦) ପରେ ଦ୍ୱିତୀୟ ଭାରତୀୟ ଭାବରେ ସେ ଏହି ପ୍ରତିଯୋଗୀତା ଜିତିଥିଲେ  । ସଫଳତା ଏସୀୟ ଚମ୍ପିୟାନସିପ ପୁରୁଷ ଏକଳ ରାଜ୍ୟଗୋଷ୍ଠୀ କ୍ରୀଡ଼ା ପୁରୁଷ ଏକଳ ଆଇବିଏଫ ୱାର୍ଲ୍ଡ଼ ଗ୍ରାଣ୍ଦ ପ୍ରିକ୍ସ ଆନ୍ତର୍ଜାତୀୟ ବ୍ୟାଡ଼ମିଣ୍ଟନ ଫେଡ଼େରେସନଦ୍ୱାରା ଅନୁମୋଦିତ ୧୯୮୩ରୁ ୨୦୦୬ ପୁରୁଷ ଏକଳ ଆଇବିଏଫ ଇଣ୍ଟରନେସନାଲ ପୁରୁଷ ଏକଳ ପ୍ରଶିକ୍ଷକ ଭୂମିକାରେ ଖେଳରୁ ଅବସର ଗ୍ରହଣ କରିବା ପରେ ପୁଲ୍ଲେଲା ୨୦୦୮ ମସିହାରେ ଗୋପିଚାନ୍ଦ ବ୍ୟାଡ଼ମିଣ୍ଟନ ଏକାଡ଼େମୀ ପ୍ରତିଷ୍ଠା କରିଥିଲେ । ଏଥିପାଇଁ ତାଙ୍କୁ ନିଜ ଘରକୁ ବନ୍ଧା ପକେଇବାକୁ ପଡ଼ିଥିଲା । ନିମ୍ମଗଡ୍ଡା ପ୍ରସାଦ ନାମକ ବ୍ୟବସାୟୀ ତାଙ୍କୁ ୫୦ଲକ୍ଷ ଟଙ୍କା ଦାନସୂତ୍ରରେ ଏହି ଲକ୍ଷରେ ଦେଇଥିଲେ ଯେ, ଗୋପୀଚାନ୍ଦଙ୍କ ଏକାଡ଼େମୀରୁ କେହି ଜଣେ ଛାତ୍ର ଅଲିମ୍ପିକ ପଦକ ଜିତୁ । ଗୋପୀଚାନ୍ଦ ଏକାଡ଼େମୀରୁ ସାୟିନା ନେହୱାଲ, ପି. ଭି. ସିନ୍ଧୁ, ସାଈ ପ୍ରଣୀଥ, ପାରପଲ୍ଲୀ କଶ୍ୟପ, କିଦାମ୍ବୀ ଶ୍ରୀକାନ୍ତ, ଅରୁନ୍ଧତି ପଣ୍ଟାୱନେ, ଗୁରୁସାଈ ଦତ୍ତ, ଅରୁଣ ବିଷ୍ଣୁ ଆଦି ଆନ୍ତର୍ଜାତୀୟ ବ୍ୟାଡ଼ମିଣ୍ଟନ ଖେଳାଳୀ ବାହାରିଛନ୍ତି । ସାଇନା ୨୦୧୨ ଅଲିମ୍ପିକରେ ବ୍ରୋଞ୍ଜ ପଦକ ଜିତିଥିଲେ । ସେହିପରି ସିନ୍ଧୁ ୨୦୧୬ ଅଲିମ୍ପିକରେ ବ୍ରୋଞ୍ଜ ଓ ୨୦୨୦ ଅଲିମ୍ପିକରେ ରୌପ୍ୟପଦକ ଜିତିଥିଲେ । ୨୦୧୬ ଅଲିମ୍ପିକରେ ଗୋପୀଚାନ୍ଦ ଭାରତୀୟ ଜାତୀୟ ଦଳର ମୁଖ୍ୟ ପ୍ରଶିକ୍ଷକ ଭାବରେ ମଧ୍ୟ କାର୍ଯ୍ୟ କରିଥିଲେ ।